
MERYN

Trekk pusten, Meryn.

Mørket virvler rundt meg, beveger seg på en måte som ikke burde være mulig. Det deler seg i hjerteslag, avdekker bilder som river meg i stykker.

Blod, en grufull mørkerød sprut.

Pust.

Bestialske, røde striper utover det grå steingulvet.

Pust.

Utover det snerrende ansiktet til lillesøsteren min, Saela. På leppene … hoggtennene.

«Meryn, trekk pusten!»

Det verker i brystet, og skyggene trekker seg sammen igjen, kaster rommet ut i stummende mørke på nytt. Samtidig kjenner jeg sterke, trygge armer rundt livet.

Men jeg kan ikke, jeg kan ikke, jeg kan i…

«Trekk pusten, Meryn.»

Jeg gisper, hiver etter pusten. Den buldrende stemmen jeg hører i hodet, er ikke min egen. Den tilhører digerulven jeg er bundet til, Anassa. Den ruvende, sølvhvite ulven dulter snuten inn i siden på meg idet lungene fylles med luft, og jeg kommer fullt og helt tilbake til min egen kropp.

Skyggene deler seg igjen. Det er en ny og merkelig evne, men jeg har en slags kontroll over dem. Det er tydelig at de reagerer på det jeg føler.

På sjokket. På raseriet.

De siste fire månedene har jeg vært under opplæring for å bli en av de bundne, sånn at jeg skal komme meg til krigsfronten og finne Saela. Hun ble bortført fra hjemmet vårt, kidnappet midt på natten for å brukes som mat for sifonene i nabolandet Astreona.

Trodde jeg, i hvert fall.

Saela får en krampetrekning der hun ligger på gulvet ved siden av meg, og det renner blod fra haken. Jeg rykker til da jeg ser at hun har fått hoggtenner. Etter alt jeg har vært gjennom for å finne henne, for å redde henne … har min egen lillesøster blitt omgjort til en av dem. Hun er blitt en sifon.

Med en ukontrollerbar tørst etter blod.

Helene fra Daemos-flokken står et stykke unna på kontoret til Stark. Hun sperrer øynene forferdet opp og holder hånden mot den blodige halsen, men hun lever. Digerulven hun er knyttet til, har alt leget såret der Saela bet henne.

Så Helene greier seg, men søsteren min, som betyr alt for meg …

Jeg kaster meg mot Saela, desperat etter å komme bort til henne, hjelpe henne, stanse henne, på et vis forhindre det som skjer.

Men armene jeg har rundt livet, holder meg fast.

«Slipp meg, Stark!» freser jeg. Skyggene svulmer som svar på utbruddet.

Før jeg får frigjort meg, kommer Starks enorme digerulv, Cratos, byksende mot Saela mens han knurrer truende.

Det hogger til i magen, og jeg slåss forgjeves mot det faste grepet Stark har rundt meg. «Nei!»

Cratos har tenkt å drepe henne. Verdens fineste jente, min vakre søster. Han har tenkt å rive over strupen på henne fordi hun er blitt farlig.

Tårene renner nedover ansiktet mitt i strie strømmer.

«Stopp ham», trygler jeg både Stark og Anassa. «Cratos, stopp!»

Han hopper opp på henne, og jeg skriker. Så blir rommet mørkt igjen.

Anassa dulter snuten i siden på meg, hardere denne gangen. «Meryn, Cratos skal ikke drepe henne. Han holder henne nede for å beskytte deg og alle andre. Trekk pusten igjen.»

Jeg gjør som jeg får beskjed om. Skyggene deler seg igjen.

Cratos holder Saela mot gulvet med to enorme poter på ryggen. Og likevel greier hun nesten å riste ham av da hun kaster på seg.

En gigantisk digerulv, minst tre ganger så stor som henne, bare ved å spenne ryggraden.

Jeg måper og kjenner at blodet forlater ansiktet. Hvordan kan den slags styrke finnes i kroppen til en elleve år gammel jente?

Saela har aldri vært fysisk sterk. Hun har alltid vært en bokorm. Det var jeg som var sterk. Hun lærte seg også selvforsvar, men likevel … hun har alltid slåss med ord, ikke med muskler.

De brungrønne øynene blir skarpere, og hun kaster på seg igjen, og nok en gang får hun Cratos til å hoppe opp og ned. Anassa møter blikket mitt med sitt gylne, og jeg vet hva hun tenker, selv uten at hun kommuniserer det.

Cratos er ikke sterk nok til å holde henne nede. Anassa bykser bort til maken og setter også sine poter på ryggen til Saela.

En brennende frykt renner gjennom blodårene. Jeg er ikke bare redd for at det skal skje henne noe, jeg er redd henne.

Vi har hatt undervisningstimer her om sifoner, vi har studert dem, og likevel er det så mye jeg ikke vet. Blir det noe igjen av den de var, når et menneske blir omgjort til en sifon? Er de egentlig mennesker når de har fått hoggtenner?

Det eneste jeg vil, er å løpe bort til henne og holde rundt henne slik jeg gjorde for bare en liten stund siden. Hun smilte, hun var trygg.

Hun var trygg.

Er hun der inne? Eller er hun bare … dette? For alltid?

Saela hyler, og det går gjennom marg og bein og gjaller mellom veggene i rommet. Hun har det vondt.

Jeg kjører albuen inn i siden på Stark og smetter ut av grepet hans. Men det varer bare et øyeblikk. Han får lagt hånden rundt håndleddet mitt og river meg tilbake så hardt at skulderen nesten hopper ut av ledd.

«Sifoner er på sitt aller farligste like etter at de er omgjort», hveser Stark inn i øret mitt.

Han klemmer meg mot brystkassen, armene er som jernbånd. Berøringen brenner seg gjennom meg, og jeg hater den. Jeg hater den og klamrer meg til den også.

«Jeg har sett dette ved fronten. Mange ganger. Det er som en lek for astreonerne. Vær så snill, hør på meg.»

Jeg blir stille. Alvoret i stemmen hans rykker meg ut av panikken. Vær så snill, sa han.

«De omgjør soldater til sifoner og sender dem rett i angrep på sine egne styrker. Rett etter at omgjøringen har skjedd, blir de nye sifonene overveldet av blodtørst og går løs på alt og alle. Hun kjenner deg ikke igjen akkurat nå, og hun kan drepe deg», sier Stark lavt.

Hun kan drepe deg. Saela, den lille jenta som gråt når jeg flettet håret hennes for stramt. Som låste døren og la hodet i fanget mitt de kveldene mor ble voldsom. Som en gang fanget en mus hjemme hos oss og istedenfor å drepe den eller slippe den ut laget en liten seng til den i en fyrstikkeske og ga den navnet Felix.

Hvordan kan dette være virkelig? Men han har rett. Det er sjokkerende og grusomt. Den fine lillesøsteren min er … borte.

Jeg er ør i hodet og prøver hardt å tenke ut hva jeg skal gjøre, uten å gi plass til de virvlende, hevngjerrige tankene om hvorfor vi er i denne situasjonen. Om mannen – nei, uhyret – som gjorde dette mot søsteren min.

Min trolovede.

Vreden som skjærer gjennom meg, setter fyr på alt blodet i kroppen, og med den skyter skyggene fart mot taket i en nådeløs bølge.

Jeg trekker pusten dypt, og skyggene glir nedover veggene.

Dette er akkurat sånn han liker å se meg. For distrahert og svak til å håndtere krisen jeg står midt i.

Men han får ikke lenger lov til å manipulere handlingene mine. Det Saela trenger, er at jeg er rolig og holder hodet kaldt.

Hun kommer først.

«Cratos og jeg kan ikke holde henne fast på denne måten for alltid», sier Anassa da hun fornemmer hva jeg tenker.

«Jeg skjønner», sier jeg og tenker litt klarere. «Vi må binde henne fast.»

Jeg retter meg opp med ryggen mot Stark, og det virker som han skjønner at jeg ikke kommer til å styrte mot Saela igjen, for han løsner grepet rundt meg.

«Og så må vi ta henne med til et trygt sted», sier jeg til Stark. «Et sted der hun ikke kan skade seg selv eller andre mens vi finner ut hva vi skal gjøre.»

Jeg blunker og ser meg rundt, tørker meg på kinnet med en dirrende hånd. Løsningen står klart for meg nå, og jeg hater den.

«Jeg fatter ikke at jeg sier dette, men jeg tror vi må flytte henne tilbake til fangehullet.»

Ordet smaker feil og vondt på tungen. Tenk å sende søsteren min tilbake til det mørke, marerittaktige stedet. Men har vi noe annet valg?

Jeg snur meg og ser på Helene og Grigore. Helene har fått tilbake fargen i kinnene, men Grigore ser fortsatt bekymret ut og har hånden på skulderen hennes.

«Dere blir nødt til å holde dette hemmelig. Ikke fortell noen hva dere har vært vitne til.»

Da Stark hører at stemmen min er kald som is, slipper han taket helt, og et øyeblikk blir jeg helt satt ut av ikke å kjenne armene rundt meg. Med noen få lange skritt er han på den andre siden av rommet, og jeg ser numment på mens han river opp lokket på en kiste og begynner å lete etter noe. Snart er han tilbake, går rett forbi meg og bort til Saela.

Stark stryker Cratos over pelsen før han går ned på kne, tar tak i føttene til søsteren min og holder dem samlet slik at han kan binde dem stramt nok. Sølvlenker, ser jeg, kraftige nok til at hun ikke kan komme seg løs. Og et tørkle som han knebler henne med.

Han holder henne etter det mørke håret og fester tørkleet mellom tennene på henne. Synet gjør meg rasende, og jeg har så lyst til å dra til ham at det rykker i fingrene. Anassa reiser også bust, og et lavt knurr buldrer gjennom henne. Men Cratos dulter til henne med snuten for å få henne til å riste følelsen av seg.

Men selv om jeg er forbannet, er jeg også takknemlig, for dette er noe som må gjøres, og aldri i livet om jeg hadde greid det selv.

Jeg orker ikke engang å ta innover meg at dette er virkelig. At jeg har tenkt å plassere min egen søster bak lås og slå, som om det er hun som er fienden.

At hun faktisk er blitt fienden.

Hun ville ha drept meg. Saela ville ha drept meg hvis hun ikke hadde disse lenkene rundt armene og beina.

Stark vinker til seg Grigore, og sammen løfter de henne opp. Frustrert og full av blod vrir hun på seg i armene deres, men de stramme lenkene holder. Jeg ser bort med klump i halsen.

Jeg orker ikke å se henne slik, så jeg gjør det eneste jeg kan, jeg setter den ene foten foran den andre og viser veien ned til fangehullene. Jeg tar dem med til den vanlige kjelleren, ikke det hemmelige stedet der Saela og de andre barna ble holdt.

Det føles som det ikke er mange timene siden Venna tok meg ned langt under slottet, og vi fant søsteren min der, i fangenskap. Og for bare et par timer siden planla vi hvordan vi skulle få henne ut. Det er helt ufattelig at jeg nå skal låse henne inne på nytt.

Vi beveger oss raskt for å unngå å bli oppdaget. Gangene blir stadig mørkere og skitnere etter hvert som vi nærmer oss fangehullene, et grusomt speilbilde av min egen sinnstilstand.

Passasjene der fangehullene ligger, er fuktige og triste, og det renner smeltevann fra sprekker i veggene. Det er langt mellom lyktene. Til slutt finner vi endelig en rekke med relativt tørre og opplyste celler.

I den første er det satt opp noen barbariske pigger og en vegghengt strekkbenk, så den skynder vi oss forbi. Stark og Grigore stanser to dører lenger ned og myser inn i cellen. Jeg prøver å kikke over skuldrene på dem mens øynene venner seg til mørket.

Stark ser spørrende på meg, og jeg nikker, nesten umerkelig. Samtykker til at søsteren min skal bli fengslet på nytt.

«Helene», sier jeg hest. Hun ser på meg med store øyne. «Gå og finn leder Aldrich, få ham til å komme hit.»

Leder Aldrich er den eldste bundne på slottet og vår mest erfarne leder. Det var han som var overhode for båndprøvene.

Kanskje han kan hjelpe oss. Fikse dette. Han må det.

Så kommer jeg på at jeg kan nå Aldrich selv, over båndet. Ifølge Anassa kan vi nå alle de bundne nå, og dessuten er han en Strategos, og jeg er alfaen hans. Men jeg tror ikke jeg greier å kommunisere presist akkurat nå.

Helene bukker raskt og snur seg og piler ut av fangekjelleren. Jeg følger henne med blikket, usikker på om det var ordren eller frykten for søsteren min eller de triste omgivelsene som fikk henne til å forsvinne så raskt.

Grigore sier noe til Stark. Han nikker, stålsetter seg, og så slipper han taket i Saela. Hun hamrer de lenkede knyttnevene i brystet på Stark, men han skjærer bare en grimase og manøvrerer henne slik at hun ikke når ham.

Grigore drar opp celledøren med et knirk, og Stark går inn og legger Saela på en benk. Han tar ikke av henne lenkene. Det kan han ikke gjøre uten å sette liv på spill.

Stark rygger ut av cellen uten å slippe Saela med det årvåkne blikket. Så snart han er ute, smeller Grigore igjen celledøren og hekter nøkkelen av en krok på veggen utenfor.

Lyden av jernbolten som smeller på plass, gjaller i ørene.

Saela karer seg på beina og vakler bort til gitteret. Grigore hopper unna da hun kaster den lille kroppen mot stolpene. Det synger i metall.

Igjen og igjen hiver hun seg mot gitteret, og lyden holder på å rive hjertet ut av brystet på meg. Jeg skulle ønske jeg kunne holde rundt henne, slik jeg gjorde da hun satt i kongens fangekjeller.

Men hvis jeg strekker armene inn i cellen, kommer hun til å rive dem av meg og tappe blodårene for blod.

«Stopp», trygler jeg spakt og tar et lite skritt frem. «Du kommer til å skade deg selv.»

Øynene til Saela lyser av desperasjon, flakker fra side til side. De møter aldri blikket mitt, viser ikke engang tegn til at hun hørte meg.

Den jenta jeg elsker, er ikke der i det hele tatt.

Jeg kjenner Anassa bak meg, og jeg lener meg mot henne. Varmen hennes omslutter meg. Hun holder meg oppreist i det beina svikter.

Da Aldrich endelig dukker opp, føles det som jeg står utenfor meg selv.

Den gamle mannen betrakter scenen foran seg, og han blir stående og måpe en stund før han får samlet seg. Vi er litt av et syn.

Spesielt jeg, som fortsatt er iført en pokkers selskapskjole og har krone på hodet.

Aldrich åpner munnen for å si noe, men jeg tar et skritt frem og løfter hånden for å stanse ham. Anassa hjelper meg å samle det lille jeg har igjen av krefter.

«Hvordan gjør jeg dette, egentlig?» spør jeg kjapt. Minnene vi delte med Helene og Grigore, var det Anassa som sto for, men denne gangen er det best at jeg gjør det.

«Finn den elven i tankene som forbinder deg med de bundne, og let etter ham i Strategosflokken. Dann en forbindelse med bare Aldrich, og vær nøye med å konsentrere deg om ham, og så skyver du minnene mot ham, som om du legger dem på en båt og sender den med strømmen.»

Jeg gjør som hun sier, og samtidig løfter jeg hånden igjen og legger den på Aldrichs værbitte underarm. Det bekymrede blikket hans møter mitt, og jeg må se bort for ikke å bryte sammen. Hudkontakten gjør det mentale båndet mellom oss sterkere. Så konsentrerer jeg meg og skyver minnene mot ham.

Anstrengelsen gir meg øyeblikkelig hodepine, og jeg svetter i hodebunnen.

Men det virker.

Så deler jeg det jeg vet om min kongelige bakgrunn, om forbannelsen, om det som er gjort mot oss. Om Alistair Gyldenfeldt, som ranet tronen fra forfedrene mine og brukte sine egne etterkommere til å beholde kontrollen i århundrer. Om sifonenes blodmagi, som holdt sannheten skjult. Om Stark, som hjalp meg å avsløre det hele, og om Killian, som har rømt.

Leder Aldrich synker ned på kne. Han skjelver på hendene og strekker seg mot meg uten å si et ord, tar bare hånden min og presser den mot pannen.

Jeg svelger tungt. «Reis deg. Vær så snill.» Ordene strømmer ut av meg, bedende og patetiske. «Aldrich … det er søsteren min som sitter i denne cellen. Vi må hjelpe henne.»

Da det går opp for ham hva dette dreier seg om, farer en blanding av medlidenhet og avsky over ansiktet. Jeg er nødt til å se bort.

«Det må da være noe vi kan gjøre.» Jeg hører selv hvor desperat jeg høres ut. «Det må gå an å fikse dette, reversere det.»

Jeg er blitt en bundet, og jeg er til og med blitt dronning for å redde henne fra naskerne – eller, skulle det vise seg, fra Killian og faren hans. Jeg gjør hva som helst for henne.

Alt dette kan ikke ha vært forgjeves.

Aldrich svarer ikke med det samme. Isteden flytter jeg blikket til Stark, og der blir det værende. Jeg er ikke så borte vekke av sorg at jeg ikke forstår hva jeg ser i blikket hans.

Jeg vet hva de begge tenker, de tror ikke at dette kan reverseres.

«Vær så snill», bønnfaller jeg igjen. «Fortell meg hva jeg skal gjøre.»

Aldrich svelger. Han legger håndflatene sammen og ser medfølende på meg. «Det Saela trenger mest av alt nå, er menneskeblod. Så mye som mulig. Hun har en vanvittig tørst, og hvis hun ikke får slukket den snart, kommer hun til å dø.»

«Greit», sier jeg og biter tennene sammen. «Hun kan drikke av meg.»

Stark smatter irritert med tungen. «Det kommer ikke på tale. Så lenge hun er i denne tilstanden, kan vi ikke stole på at Saela ikke tømmer deg helt.»

Og nok en gang kjenner jeg en merkelig blanding av hat og takknemlighet.

«Kanskje …», sier Aldrich nølende. «Kanskje et stort dyr kan gjøre nytten.»

Jeg nikker, desperat etter å prøve noe, hva som helst.

«Cratos og jeg kan dra ut på jakt. Vi skal få tak i en elg til Saela», sier Anassa, og jeg skjelver av lettelse.

«Vi prøver det», svarer jeg. Ulvene snur seg og løper ut den veien vi kom inn, og snart er de ute av syne.

Og etter det? I tankene raser jeg gjennom logiske slutninger i et forsøk på å legge en plan. Hva er det jeg trenger å gjøre for å finne en utvei?

Som Strategos burde jeg være i stand til enkelt å legge en strategi. Det er tross alt det flokken min er god til. Men akkurat nå er jeg for desorientert til å nå inn til den delen av meg selv.

Likevel vet jeg at jeg ikke kan miste kontrollen over hvordan denne historien blir fortalt.

Jeg møter blikket til leder Aldrich. «Er det noen andre som vet at Killian har dratt sin vei?»

Han rister på hodet. «Etter at du drepte kong Cyril, forlot de adelige slottet i hui og hast for å reise hjem, men de bundne er fremdeles her i påvente av å bli sendt til fronten. Bare den nye regenten kan utstede en slik ordre, og de regner med å høre fra unge Valtiere når morgenen gryr.»

Morgenen gryr. Gudinne. Det er snart morgen.

Kroppen har holdt det gående på adrenalin og ingenting annet, og bare tanken på hvor mye tid som har gått, får utmattelsen til å senke seg over meg som et tungt teppe. Jeg gnir meg i øynene, kjemper for å holde dem åpne.

«Jeg kan …» Jeg tar en pause, prøver å huske hva jeg skulle til å si. «Jeg kan snakke med dem i morgen. Dere bør prøve å få sovet litt.»

Jeg merker ikke at jeg holder på å segne om, før jeg snubler i en stein da jeg klosset prøver å ta meg for. Jeg dunker inn i brystkassen til Stark, og han legger de trælete tatoverte hendene rundt armene mine.

Berøringen vekker meg med et rykk, og jeg dytter ham bort mens jeg blunker med øynene.

«Gå opp og legg deg», sier han bryskt.

«Glem det.» Jeg er for trøtt til at jeg orker å skule på ham. «Jeg går ikke fra Saela.»

Stark fnyser og drar hånden gjennom håret. Han marsjerer forbi meg, med Aldrich og Helene etter, mens han mumler noe som høres mistenkelig ut som «obsternasige kvinnfolk».

Saela har roet seg litt. Hun dunker fremdeles hodet mot gitteret om og om igjen, men ikke så hardt nå, hun er så vidt borti metallet med tinningen. Hun stirrer tomt fremfor seg.

Noen minutter senere hører jeg en skraping som rykker meg ut av den mørke tankespiralen. Det er Stark, som har dratt med seg en briks ned i fangekjelleren. Han børster bort noe støv, og så klapper han den, som om han prøver å overbevise meg om at den er behagelig.

Jeg deiser ned uten å protestere, for sliten til å prøve å finne noe å krangle på. Men jeg er fast bestemt på å holde meg våken for å holde et øye med Saela, så jeg legger meg på siden, og Stark setter seg ned ved siden av meg med ryggen mot steinveggen.

Men jeg holder ikke ut lenge. Øyenlokkene er så tunge, og samme hvor hardt jeg kjemper imot, lukker de seg.

Den følelsen man får idet man faller inn i en drøm, møter meg, og jeg åpner øynene for å prøve å holde meg våken.

Men jeg er ikke i fangekjelleren lenger.

Jeg er et mørkt sted, et rom som består av uendelige gråtoner og skygger, uten gulv, vegger eller tak. Skyggene virvler rundt føttene mine, som tåke.

Det føles for virkelig til å være en drøm, og jeg gisper forskrekket.

Jeg snur meg i alle retninger, men det er ingenting annet å se enn et uendelig grått mørke.

«Endelig er du kommet, barnet mitt», runger en mørk, uhyggelig mannsstemme, det er den stemmen som har snakket til meg mange ganger før. Stemmen som ba meg få tak i kronen. Hvem sin stemme er det? Og hvor kommer den fra? Det knyter seg i magen. Noe er galt.

Jeg hiver meg rundt og ser etter kilden, men det er ingenting der. Skyggene stiger opp, som røyk. De drypper nedover, som stalaktitter. Jeg begynner å skjelve.

Hvor er jeg, åpner jeg munnen for å si, men det kommer ingen lyd ut.

«Du er her, men du har åpnet en dør du ikke kan lukke … og han er også her», forteller stemmen.

Han er sint på meg, det hører jeg – hvem han nå er. Frykten sitrer gjennom meg.

Skyggene begynner å virvle raskere, de snirkler seg rundt meg, kommer nærmere. Trakten av mørke blir trangere og trangere til den begynner å stramme rundt halsen og det blir vanskelig å puste.

Jeg skriker i søvne og våkner med et hest gisp. Jeg graver neglene panisk ned i brisken. Jeg aner ikke hvor lenge jeg har vært borte, men Anassa og Cratos må ha vært her og gått igjen, for det ligger en død elg i cellen til Saela.

Utover steingulvet brer det seg et hav av blod.

På gulvet ligger søsteren min sammenkrøket og sover. Hele ansiktet og armene opp til albuene er tilsølt av gørr.

Jeg kveler et hulk og setter meg opp. Stark sover fremdeles, med hodet lent mot steinveggen. Det kan ikke være særlig behagelig.

Jeg reiser meg og setter meg på kne ved siden av ham. De tykke, mørke øyenvippene rykker mens han drømmer. Jeg strekker ut hånden for å ta på ham. For å vekke ham, sier jeg til meg selv.

Men før jeg får gjort det, skjærer en intens smerte gjennom hodet. Jeg krymper meg og tar meg til punktet som gjør vondt. Smerten sitter dypt, som om noen langsomt stikker en nål inn i tinningen på meg, lenger og lenger inn, centimeter for centimeter.

Og når den er kommet dypt nok, hører jeg det.

Ham.

«God morgen, bundet», sier Killian

Den stemmen kunne jeg aldri tatt feil av. For ikke så lenge siden ble den hvisket ømt mot meg fra den andre enden av en pute. Nå er den fordreid, men stadig like myk og vakker.

Killian er ikke bundet, men av en eller annen grunn har han tilgang til den lydløse elven av kommunikasjon. Han snakker til meg via telepati. Hva faen er dette?

Stark slår øynene opp med det samme. Det forskrekkede ansiktet forteller meg at han også kan høre det.

Killians stemme snakker igjen, inne i hodet mitt.

«Dere har en tronraner blant deres egne.»

Det er nærmest umulig å nå alle de bundne på en gang.

Så vidt jeg vet, er det bare to personer som har den evnen: herskeralfa Siegrid Therion og … jeg, viser det seg. Likevel er det ingen tvil mens Killian snakker, han når frem til hver eneste bundet i hele Nocturna.

Jeg flytter blikket til forlovelsesarmbåndet som strammer rundt håndleddet. Mørke skygger virvler som vanlig rundt inne i rubinen. Det har vært slik siden han tappet magi fra meg i gemakkene sine. Og jeg blir ikke kvitt følelsen av at noe er galt.

Jeg er avskåret fra deler av kreftene, de er fanget av den mørke forbannelsen som er flettet inn i dette armbåndet. Jeg vet ikke hvordan, men han gjør alt dette ved hjelp av mine krefter, han har stjålet min magi.

«Den ansiktsløse gudinne har skjenket meg evnen til å kommunisere gjennom ulvebåndene som en belønning for min troskap til de bundne og til kongeriket», sier Killian silkemykt.

Jeg kan ikke noe for det, jeg ler høyt.

Det er det latterligste jeg har hørt. Og så forferdelig forutsigbart. Han har tenkt å lyve til alle de bundne slik han løy til meg.

Ansiktet koker av sinne, og jeg river i armbåndet på håndleddet. Men nok en gang strammer det seg bare mer mot huden til jeg krymper meg av smerte. I samme øyeblikk pulserer bilder gjennom hodet.

Med et støkk går det opp for meg at han deler minner gjennom båndet, sånn Anassa viste meg at jeg kan gjøre.

Der står jeg, med sølvskimrende hår og ansiktet fullt av blod etter kampen under avslutningsseremonien. Anassa ruver i bakgrunnen da jeg griper Digerstålet, sverdet med ulveknapp som gir kongen makt over digerulvene. Jeg trekker ansiktet sammen i en skremmende grimase da jeg nådeløst svinger sverdet mot kongens strupe.

I virkeligheten var jeg full av adrenalin og stolthet i dette øyeblikket, men nå er det overskygget av Killians følelser … eller, i hvert fall det han vil at vi skal tro han følte.

En iskald skrekk flommer gjennom ham. Smerte, sorg og frykt.

Synet vrenges over i det neste minnet. Vi befinner oss i Killians værelse. Jeg sitter oppå ham og holder armene hans nede med beina. Han prøver å komme seg løs, redd og usikker. De brungrønne øynene mine er store og lyser av vanvidd, og igjen hever jeg sverdet med ulveknappen. Jeg legger det mot halsen hans.

Killian formidler et minne av brennende smerte da bladet splitter den sarte huden. Med hamrende hjerte stirrer han opp på denne uhyrlige kvinnen som han var så dum at han stolte på. En kvinne som ikke var den han trodde, som til slutt avslørte sitt sanne, ufyselige jeg. Det er som om han har tatt mitt perspektiv og bruker det mot meg.

I begge minnene er det ingen tvil om at det er jeg som er skurken.

Jeg ville også hatet meg hvis dette var det eneste jeg visste.

Synet er over, og da jeg blunker det bort, ser jeg bare fangekjelleren igjen. Stark ser meg inn i øynene. Han har mord i blikket og knytter de tatoverte nevene, higer etter å gjøre noe.

«Meryn Cooper har fordrevet meg fra Stormfrost og tatt over tronen», fortsetter Killian.

Blodet mitt koker. Han kjenner sannheten like godt som meg. Jeg heter ikke Cooper. Jeg er en dronning av Stormfrost. Og jeg skal ta tilbake min medfødte rett som hans familie stjal fra min.

«Hun er farlig, ustabil og en fiende av Nocturna. En vanlig borger som lider av vrangforestillinger. Ikke stol på henne.»

Et halvkvalt gisp kommer ut av munnen på meg. Jeg skulle så gjerne tenkt at ingen kommer til å høre på ham, men til og med jeg trodde jo på ham før. Og disse minnene har elementer av sannhet i seg som jeg ikke kan benekte.

Dette var ting jeg gjorde, og jeg så helt sikkert skremmende ut da jeg gjorde dem.

Men han er faen meg en sifon.

«Jeg har etablert et tilfluktssted i vest, og der kommer jeg til å samle en styrke som skal hjelpe meg å ta tilbake tronen. Jeg oppfordrer alle som bryr seg om sannhet og rettferdighet, til å slutte seg til meg. Sammen skal vi gjenopprette Nocturnas ære og rettmessighet.»

Og med det bruker han en mental vridning til å kutte den kanalen han åpnet.

«Sannhet og rettferdighet?!» roper jeg så det ljomer i den nærmest tomme fangekjelleren. Da jeg åpner nevene, ser jeg at neglene har satt igjen halvmåneformede groper i håndflatene, nesten gjennom huden.

I tankene kjenner jeg strømmen av de bundnes følelser. Reaksjonene flommer inn fra hele Nocturna i en flodbølge av sjokk, vantro og forvirring.

Faen.

Jeg møter blikket til Stark igjen. «Jeg må snakke til dem. Nå.»

«Ja», sier han bare.

«Men jeg …» Jeg ser ned på meg selv. Jeg er fremdeles kledd i den idiotiske selskapskjolen Killian tok på meg. Den samme kjolen jeg hadde på i det minnet han akkurat viste folk.

Dette er uniformen til en ustabil kvinne med vrangforestillinger. Jeg vil ikke forsterke den løgnen.

«Du ser …» sier Stark, og så avbryter han seg selv og presser de fyldige leppene sammen. Mørke og uleselige følelser virvler bak øynene mens han studerer meg.

Jeg løfter hodet. «Hva er det?»

«Du er presentabel nok», sier han stivt. Han skjønner vel hvorfor jeg nøler. «Hvis du venter lenger nå, gir du bare tvilen mulighet til å spre seg.»

Jeg svelger tungt og nikker. Så tvinger jeg meg selv til å trekke pusten dypt og puste ut igjen. Jeg må bare minne meg selv på at sannheten er på min side, ikke Killians. Og jeg har også noen fellende minner å dele.

«Anassa», sier jeg over båndet. «Kan du nå alle ulvene som er her på slottet, og sørge for at rytterne deres kommer til arenaen? Fortell dem at jeg skal svare på alt de lurer på.»

Dette er noe jeg sikkert kunne gjort selv. Men jeg vet ikke helt hvordan jeg skal nå bare de som befinner seg her i Stormfrost. Jeg er redd for at Killian skal høre meg hvis jeg kringkaster for vidt.

Etter et øyeblikks stillhet svarer Anassa. «Det er gjort.»

Jeg hviler blikket på Saela, som sover, blodig og tilgriset. Hun ser så liten og hjelpeløs ut, selv nå som sannheten om henne er smurt utover hele cellen. Tanken på å gå fra henne, selv bare en kort stund, er som et knivstikk i magen. Det er galt.

Og for andre gang virker det som Stark leser tankene mine. «Helene og Grigore kan passe på henne mens du er borte. Ingenting kommer til å skje henne. Det lover jeg.»

Stemmen er kort og forretningsmessig, men ordene er milde. Jeg får bare frem et anstrengt nikk som svar.

Det gjør vondt å forlate Saela, men hvis jeg ikke går nå, kommer Killian til å forderve det som er igjen av verdenen min.

Arenaen er stille, men hjertet hamrer i brystet på meg. Jeg kunne nesten sverget på at ekkoet får veggene til å vibrere for hver gang blodet blir pumpet rundt i meg.

Stark står til venstre for meg med en besluttsomhet som ikke påvirkes det minste av de hundrevis av øynene som kikker opp på oss. Anassa og Cratos står på hver side av oss og holder øye med folkemengden nedenfor.

Flere bundne er på vei inn i arenaen, og jeg prøver å blunke bort minnet av den siste utrenskningen kong Cyril befalte. Han ga ordren fra den samme plattformen som jeg står på nå. De råbundne sloss mot hverandre mens blodet rant fra bitt og sår. Sinte, blodige, ført på villspor.

Det hogger til i magen. «Jeg skal få en slutt på disse unødvendige drapene», tenker jeg halvveis for meg selv, halvveis til Anassa. En stødig summing bakerst i hodet forteller meg at hun er enig.

De fleste her er råbundne som akkurat ble uteksaminert, men det er også noen bundne som var her for å overvære avslutningsseremonien. Disse er erfarne soldater og har stilt seg i formasjon, mens de unge krigerne surrer rundt i grupper, for det meste flokkvis.

I øyekroken får jeg øye på Jonahs røde hårstripe der han står i en gruppe med venner som alle ser like slu ut som ham. De stikker hodene sammen og snakker lavt med hverandre. Alle hviler hånden på skaftet til et sverd eller en dolk.

Han kikker opp, og det er noe giftig i blikket hans som gjør meg urolig. Vi har vært på kant med hverandre siden den morgenen vi gjorde Bestigningen, da han angrep Izabel, og siden har han aldri takket nei til en mulighet til å skade meg.

Anassa har også lagt merke til gruppen han står sammen med, og knurrer lavt sånn at brystkassen vibrerer, men ingen av dem beveger seg mot oss.

I utkanten av arenaen står nervøse slottstjenere og tripper. Stark beordret alle tjenerne på slottet til også å møte opp – vi trenger så mange vitner som mulig til det som skal skje – men flere er fremdeles på vei inn gjennom dørene.

Det er vanskelig å stå her på podiet og vente. Jeg føler meg som en bedrager. Det er umulig å la være.

For bare noen måneder siden trodde jeg at jeg var en vanlig borger. Jeg er fortsatt en vanlig borger på mange måter. Kjolen jeg har på meg, er skitten etter turen ned i fangekjelleren, det sølvhvite håret er flokete, øynene mine er sikkert røde av søvnmangel og alle tårene jeg har grått.

Delvis vanlig borger, delvis bundet, delvis dronning, men kaos tvers gjennom.

Men jeg står her. Jeg må stå her. Jeg må være mer enn det jeg er.

«Du må, og derfor skal du», sier Anassa, og minner meg på det hun sa den dagen jeg til min store overraskelse ble utnevnt til Strategos-flokkens nye alfa.

«Jeg må, og derfor skal jeg», nikker jeg.

Stark tar et skritt frem og gir meg en kjegleformet stemmeforsterker, og jeg tar imot den og skjelver bare ørlite på hånden.

I løpet av den halvtimen som har gått siden jeg forlot fangekjelleren, har Anassa forklart meg hvordan jeg skal nå ut til alle de bundne. Jeg er nødt til å sende en komplisert beskjed – inkludert minner – til tusenvis av bundne i hele Nocturna. Jeg er forberedt på at det blir utmattende, men jeg vet at jeg kan få det til.

For hvis Killian kunne nå alle ved hjelp av min magi, kan jeg gjøre det samme.

Bitterhet er en kraftig drivkraft, viser det seg.

Etter å ha trukket pusten dypt flere ganger lukker jeg øynene og skyver bevisstheten utover. Først flyter tankene langs elver jeg kjenner godt. Anassa. Flokken. Folk jeg vet hvem er. Stark, av en eller annen grunn.

Kanalene jeg har brukt før, er åpne, tydelige. Men bak dem fornemmer jeg flere bevisstheter jeg ikke kan se, som om en tåke henger lavt over vannet. Jeg kniper øynene igjen og skyver. Og så, etter et øyeblikks motstand, trenger jeg gjennom.

Jeg flommer inn i hodet til de andre bundne som står foran meg, så renner jeg videre, forbi veggene i arenaen. Jeg vet ikke om Killian befinner seg et sted i denne forbindelsen … men jeg kjenner ham ikke.

Dette er jo enkelt. Inni meg har jeg et hav av magi, og bevisstheten til hver eneste bundne er en elv som renner både fra og til en kilde. Jeg trenger bare å konsentrere meg om magien og følge elven som fører til dem.

Det vil si, å opprette forbindelsen er lett, men å holde den åpen er ubeskrivelig overveldende, spesielt når alt begynner å strømme tilbake til meg. Med ett holder jeg på å drukne i forbindelser. Det er svimlende, og svetten begynner å piple frem i pannen, som da jeg sendte minner til Aldrich.

Til slutt når jeg også frem til de bundne som befinner seg lenger unna. De hardbarkede krigsveteranene ved fronten, slitne, sinte og utålmodige. Jeg vakler litt og strever med å holde alle kanalene åpne.

Men plutselig kjenner jeg en hånd på ryggen – den støtter meg, får meg til å rette meg opp.

Stark.

Jeg svelger og stiller meg mer bredbeint for at tyngdekraften ikke skal surre med meg igjen. Da jeg åpner øynene og løfter forsterkeren for å snakke, kommer Anassas bevissthet min i møte. Ordene samler seg i tankene, og Anassa driver dem i riktig retning, som skip som seiler nedover en gren av elven, frem til hver eneste bundet.

Dette er den lederen jeg ønsker å være. Direkte. Ærlig.

«Jeg ville snakke med dere etter det dere fikk høre fra Killian tidligere. Dere fortjener alle sammen å få vite sannheten. Ja, jeg drepte kong Cyril», vedgår jeg og snakker høyt nok til at tjenerne hører meg samtidig som jeg sender de samme ordene ut til alle de bundne.

De bundne som ikke var til stede under avslutningsseremonien, reagerer med sjokk og usikkerhet, og disse følelsene bølger tilbake og inn i meg.

«Jeg drepte ham, men jeg hadde en god grunn. Han var ikke det mennesket vi trodde han var. Faktisk var han ikke et menneske i det hele tatt. Denne handlingen var ikke drevet av galskap, men av min egen samvittighet.»

Jeg samler de bildene jeg vet beviser at jeg snakker sant. I motsetning til Killian trenger jeg ikke å endre og fordreie dem for å understreke poenget. Sannheten er nok.

Jeg viser dem alt.

De livredde og forsømte barna som sitter bak lås og slå. Saela som gråtende strekker armene gjennom gitteret. Killian som innrømmer at både han og faren er sifoner, vertskropper for Alistair Gyldenfeldt. Killian som smiler med de vemmelige, glinsende hoggtennene.

Minnet om skyggene som virvler rundt oss og bøyer seg mot meg og tilbake til ham da han brukte min magi til å slippe unna.

Virkningen er umiddelbar. Et brus av gisp og forferdede utbrudd går gjennom arenaen. De eldre bundne rører øyeblikkelig på seg, stimler sammen i små grupper eller går og finner ulvene sine. Krigere og ulver trekker ut i hjørnene av arenaen for å tenke og diskutere.

Følelsene deres er som en eksplosjon i hodet, for jeg opprettholder det mentale båndet. Sinne. Vantro. Sjokk. Sorg.

Slottstjenerne har ikke sett minnene de bundne ble vist, så de kikker seg forvirret rundt på kaoset som har brutt ut. Jeg snakker fort, fordi jeg lovet også dem svar.

«Jeg heter Meryn Stormfrost. Jeg er etterkommer av dronningene av Stormfrost, de opprinnelige herskerne i Nocturna. Familien min ble frarøvet tronen av en sifon ved navn Alistair Gyldenfeldt.»

Flere minner. Den eldgamle kronen, som jeg nå har på hodet. Boken fra Starks bibliotek, der den kongelige arverekken er beskrevet. Mors dagbøker, med de kryptiske tegningene.

«Alistair Gyldenfeldt har hoppet fra kropp til kropp gjennom mange generasjoner med konger. Ved hjelp av blodmagi har han beholdt makten og visket ut folkets minne om den rettmessige kongefamilien. Cyril og sønnen hans, Killian, er begge etterkommere av Alistair og vertskropp for ham. Gjennom å tjene ham er de medskyldige.»

Og med det senker stillheten seg over arenaen. Men mitt hode er fullt av støy. De bundnes følelser … det er kaos. Etter hvert som de tar innover seg de minnene og ordene jeg har formidlet, er det en del som viser motstand.

Kommunikasjonskanalene flimrer og flakker da noen gjør opprør. Murer blir satt opp, siden enkelte av de bundne instinktivt velger å stenge meg ute, sånn jeg pleide å gjøre mot Anassa.

Jeg gisper og kjemper imot. Jeg greier å opprettholde forbindelsen, men noen steder henger den i en tynn tråd. Bundne over hele kongeriket reiser seg mot meg, nekter å anerkjenne den grusomme sannheten.

Kan jeg klandre dem? Ville jeg trodd på noe av dette hvis jeg ikke hadde sett det med mine egne øyne? Jeg kikker fort bort på Anassa, og hun sender en trøstende puls gjennom båndet.

«Ikke vær redd. Jeg underbygger påstandene dine overfor ulvene», sier hun.

Jeg biter tennene sammen og konsentrerer meg hardt om elven av kommunikasjon inni meg. Det er så utmattende at det verker i tinningene.

Jeg henter all den styrken jeg kan fra Anassa, og så prøver jeg en ny taktikk. Jeg må hjelpe dem med å forstå at jeg ikke er den sinnssyke kvinnen Killian viste dem.

«Vi kan skape et bedre Nocturna», sier jeg høyt samtidig som jeg tenker det til alle som hører på. «Vi trenger ikke å godta så mye død og fordervelse under båndprøvene. Vi har nok mat til at alle familier kan spise seg mette. Jeg skal … ordne opp i alt det der.»

Ordene kommer ut hulter til bulter, jeg har ikke øvd på dette. Og jeg har aldri påstått at jeg er god til å snakke til en forsamling.

«Jeg ønsker å være en rettferdig dronning, en regent dere kan være stolte av. Jeg skal … jeg skal lytte til folket. Og jeg skal gjøre mitt beste for å handle på vegne av dere alle.» Hvert eneste ord føles mer oppstyltet enn det forrige, og setningene lander pladask i den anspente stillheten.

«Gi meg en sjanse til å bevise at jeg er tro mot Nocturna. La meg bli den lederen landet vårt fortjener.»

Medtatt og tom for ideer slipper jeg taket i forbindelsen med de bundne. Det er et ubehagelig mentalt rykk, som et tynnslitt tau som plutselig revner. Det er altfor brått og tapper meg fullstendig. Denne uelegante bruken av krefter får de bundne i arenaen til å krympe seg, og jeg venter forlegen på responsen.

Stillhet. Så lavmælt mumling, bundet til bundet, menneske til menneske.

«Bare så det er klinkende klart», bryter herskeralfa Siegrid bryskt inn og henvender seg til alle de bundne på samme måte som meg, bare fra et sted langt unna. «Jeg og min familie har sverget troskap til kronen, og vi anerkjenner Meryn Stormfrost som den rettmessige tronarvingen. Som herskeralfa forventer jeg å se samme lojalitet fra alle bundne.»

Jeg puster lettet ut.

Hun befinner seg ved fronten, men hva hun mener, veier tungt for alle de bundne, både der nede og her. Og som herskeralfa kan hun og ulven hennes teoretisk sett beordre alle de bundne til å gjøre som hun sier.

Det kunne jeg også gjort, i teorien. Kong Cyril gjorde det i hvert fall, ved å bruke Digerstålet.

Men ved å formulere dette som en oppfordring og ikke en befaling har Siegrid gitt folk noe de ikke har hatt på lange tider. Noe jeg ønsker at de skal ha, fri vilje.

Jeg håper bare det er nok.

I et langt, pinlig øyeblikk er det ingen i arenaen som rører på seg. Lyden av mine egne åndedrag er altfor høy og patetisk, og jeg ser meg rundt, uten å ha noen klar forventning om hva som vil skje.

Leder Aldrich, som har stått sammen med en gruppe eldre bundne, er den første som tar et skritt frem. Han kommer langsomt mot meg med hodet høyt hevet, og så bøyer han det. Han står litt utenfor folkemengden, og nå går han ned på kne. Ulven hans følger eksempelet ved å senke hodet lavt og lukke øynene.

Så sier Aldrich: «Jeg sverger troskap til deg, dronning Meryn.»

Denne bekreftelsen får tårer til å velle opp i øynene, og jeg blunker dem bort. Å høre ham si det høyt, at han brukte ordet dronning … øyeblikket fryser og blir til krystall, og jeg vet at jeg aldri kommer til å glemme det.

Mine egne venner, Izabel og Venna, er de neste som trår frem, med en ulv på hver side. Jeg biter meg hardt i underleppen for at tårene ikke skal komme tilbake. Begge to gjør honnør, og så kneler de ved siden av Aldrich, og ulvene senker hodet respektfullt. Tomison og Nevah og ulvene deres gjør det samme.

Det føles merkelig først, å se dem slik. Det var de som lærte meg å slåss med sverd. Jeg har drukket meg full med dem. Vi har overlevd sammen. Og nå bukker de for meg.

Tilliten de viser, svulmer i hjertet, og det er både vondt og trygt på samme tid.

Spenningen i arenaen er til å ta og føle på, og folk ser seg rundt for å se hva andre gjør. Anassa knurrer igjen, og jeg fornemmer at hun konsentrerer seg, dytter mot noe – hun er midt i sin egen mentale kommunikasjon med ulvene, går jeg ut fra.

Og så kommer resten av de råbundne fra Strategos frem, ett eller to par av gangen. Sølvhvite ulver som senker hodet, og rytterne deres bukker eller kneler ved siden av.

Den enstemmige støtten er som varme bølger gjennom kroppen. Til og med Anassa retter seg opp da vi betrakter rekken av ulver og ryttere fra Strategos, som alle har akseptert en sannhet jeg knapt har rukket å bearbeide selv.

Jeg er den rettmessige lederen av de bundne og hele Nocturna.

Etter det kommer resten av instruktørene fra båndprøvene frem, sammen med en håndfull fra Kryptos, Daemos og Phylax.

Men det er ikke et flertall av de bundne, ser jeg. Flere klynger av eldre bundne står i utkanten av arenaen og diskuterer lavmælt, eller kommuniserer ordløst med ulvene.

De ansatte på slottet har samlet seg rundt utgangene og følger vaktsomt med på det som foregår, eller sniker seg stille ut. Det er ikke så rart at de velger å holde avstand til den store forsamlingen av digerulver og ryttere, samme hvem de er lojale mot.

Flere råbundne nøler også. Mange av dem er folk jeg kjenner til, og til og med har slåss side om side med på denne arenaen, men aldri har snakket ordentlig med.

Faens Killian. Jeg tilbrakte så mye tid med den løgnaktige drittsekken istedenfor å bli kjent med de andre råbundne. Nå må jeg jobbe ekstra hardt for å få dem over på min side.

«Så du har endelig skjønt at det er viktig å ha dem på din side», sier Anassa oppgitt, og det går opp for meg at jeg tenkte dette til henne.

«Du hadde rett», svarer jeg med et sukk. «Til mitt forsvar ville jeg kanskje ha vært mer opptatt av å bygge nettverk hvis jeg hadde fått et hint om hva som var på vei.»

Anassa svarer med et majestetisk snøft og sier ikke mer.

«Reis dere», roper jeg da jeg oppdager at noen av de bundne fremdeles bøyer hodet. «Jeg vet at sannheten om Valtiere-familien er sjokkerende. Og at alt dette er veldig nytt. Jeg skal ærlig innrømme at jeg også prøver å forstå hva alt dette betyr. Med deres hjelp håper jeg at overgangen vil foregå så fredelig som mulig.»

I øyekroken ser jeg en brå bevegelse i folkemengden til høyre for meg, og da jeg snur meg, ser jeg Jonah, sittende på ulveryggen, som trenger seg gjennom en gruppe av Kryptos-bundne som har sverget troskap til meg.

«Sett deg opp på meg», sier Anassa advarende, men jeg rister på hodet.

«Jeg vil ikke at dette skal eskalere», insisterer jeg. «Jeg vil helst unngå kamp her i dag.»

Anassa pisker med halen, men hun lar saken ligge.

«Du er en løgner som hører hjemme i rennesteinen», snerrer Jonah.

Jeg åpner munnen for å forsvare meg, men han snur seg mot folkemengden. En bølle med et publikum.

«Har dere virkelig tenkt å la denne kongemorderen rane til seg Nocturnas trone? Hva skjedde med det hellige oppdraget vi bundne har påtatt oss? Skulle ikke vi beskytte kongen og fedrelandet?»

Jonah og ulven hans vandrer frem og tilbake foran publikum til hvert eneste blikk i arenaen hviler på dem. Han nyter øyeblikket.

«Hun hevder at prinsen vår er en sifon. Og at hans far, kong Cyril, også var en sifon. Hvis det er sant, hvorfor i all verden brukte de alle ressursene de hadde til rådighet, på å bekjempe trusselen fra sifonene i sør? Vi har vært i krig med Astreona i flere århundrer, med kongens fulle støtte!»

Jonah snur seg og setter et hardt og ufyselig blikk i meg.

«Nei. Det er mye mer logisk at dette er en grønnskolling av et ludder som ville bli dronning for å leve i sus og dus istedenfor å slåss for fedrelandet. Men prins Killian ville ikke ha henne lenger da hun ble gal og tok livet av kongen. Hun er en utspekulert hore, og nå gjør hun alt hun kan for å stjele det som rettmessig tilhører prins Killian. Kong Killian.»

Pusten blir slått ut av meg da jeg ser at folk faktisk hører på ham, tror på ham, eller velger å tro ham. Han har blandet seg i en situasjon som ikke har noe med ham å gjøre, og snekret sammen en historie som passer ham. Hvorfor?

Fordi han er en hevngjerrig egoist.

Jeg kikker meg fortvilet rundt, prøver å tenke ut noe, hva som helst, som kan få disse menneskene til å tro på sannheten.

Hvem vil tro på meg hvis det blir sagt at jeg er en løgner og en bedrager? Folk lar seg lett overbevise av menn som har sittet med makten i århundrer, men er de egentlig villige til å tro på en kvinne fra slummen?

Det hviner i metall da Jonah trekker sverdet fra sliren og løfter det over hodet med en smidig bevegelse.

Panikken koker i blodet da han åpner munnen for å vende mitt eget folk mot meg.

«Nocturnas stolte folk, følg meg! Død over tronraneren!»

MERYN

En million forskjellige ting skjer på en gang.

Instinktivt griper jeg pelsen til Anassa og drar meg opp på ulveryggen. Vennene mine slutter opp om meg. Izabel og Tomison og resten av Strategos stiller seg automatisk i formasjon rundt plattformen.

Venna bryter ut av formasjonen og kommer ridende mot meg i bue. Ulven hennes, Skaia, tar sats for å hoppe opp på plattformen ved siden av meg.

«Alfa Stark!» roper Venna og gestikulerer vilt mot noe bak meg.

Stark og jeg snur oss samtidig.

En eldre kvinne fra Kryptos og ulven hennes har dukket opp bak oss. Den snerrende grå ulven bykser frem, og jeg trekker Digerstålet kjapt og forbereder meg på et sammenstøt.

Men istedenfor å gå i nærkamp har ulven og rytteren kurs rett mot beina til Anassa. Digerulven dundrer hodet inn i henne, og vi velter.

I fallet tar jeg sats og skyver meg av ryggen til Anassa for ikke å bli knust under ulvekroppen. Jeg treffer plattformen så hardt at jeg mister pusten, og verden snurrer. Sverdet blir slått ut av hånden på meg, og jeg legger armene rundt hodet da jeg triller bortover podiet.

Og så er det ingenting under meg. Jeg faller gjennom luften, ned fra plattformen og går i bakken med ansiktet først. Med et stønn skyver jeg meg opp og får rullet meg over på ryggen.

Det går rundt for meg. Jeg prøver å få fatt på de dunkle skyggene som alltid svarer når jeg er sint, men de er bare en hvisken. Fallet har gjort meg svak.

Himmelen mørkner, og jeg blunker, kjemper for å holde meg ved bevissthet. Så går havet av mørke over i en snerrende masse av svart pels og dyrisk råskap: Cratos og Stark.

Cratos lander rett foran meg, som en forsvarsvegg.

Anassa er igjen oppe på podiet og forsvarer Digerstålet med en tung pote på skaftet.

Da jeg tar meg til hodet, oppdager jeg at jeg mistet Stormfrost-kronen i fallet.

«Der!» snerrer Anassa over båndet.

Kryptos-kvinnen og ulven dukker plutselig opp rett foran Stark og noen skritt til høyre. Hun bruker kreftene til å gjøre seg usynlig når hun er i bevegelse.

Hun har en forbløffende kontroll, jeg skjønner ikke hvordan hun kan holde seg skjult når det er så lyst i arenaen. Hva er det som skjer? Er det fordi hun er eldre og har mer erfaring?

Eller har noe skjedd som gjør magien … sterkere?

Jeg griper etter sverdet oppe på plattformen og kommer meg opp i kampstilling.

Men igjen gjør Kryptos-paret noe uventet. Istedenfor å komme mot meg rir de i en stor bue. Kvinnen drar ut en kort lanse og spidder noe som glinser på bakken.

Så suser de av gårde.

Kronen, tenker jeg med et støkk. Faen. Det hvisker mørkt i blodårene, men igjen er det bare en hvisken.

Jeg møter blikket til Stark og nikker som svar på spørsmålet jeg ser i øynene hans. «Få tak i den.»

«Min dronning», sier han. Han og Cratos setter av gårde så kjapt at jeg omtrent ikke ser dem.

Anassa hopper ned fra plattformen, og jeg setter meg opp på henne igjen, samtidig som jeg oppretter en forbindelse til resten av Strategos-flokken for å få en vurdering av situasjonen. Jeg er fortsatt svak etter fallet, så jeg lar være å bruke krefter på å prøve å nå andre enn min egen flokk.

«Jonah har flere grupper med tilhengere rundt omkring i arenaen», sier Nevah. «Se der, der og der.» Hun peker med dolken mens hun deler bilder mentalt. «De står vakt ved utgangene.»

Flokken deler sin forståelse av feltet, og ideer og oppdateringer flommer inn fra et dusin forskjellige hoder.

«Den gruppen er på vei rett mot oss», roper Izabel over båndet, og alle ser klyngen av ulver som er på vei mot Jonah. De fleste er tidligere råbundne som var venner av ham under treningen, men forbausende nok er det mange eldre bundne blant dem også.

«Fra venstre også!» skyter Nevah inn og leder en gruppe rundt den andre siden av plattformen. Vi bruker trekonstruksjonen som beskyttelse bakfra.

«Formasjon!» roper jeg og er tilbake i kampmodus. Vår gruppe er litt større enn Jonahs, men ikke med mange.

Hva faen? Hvordan ble dette en nærmest jevn kamp?

Da jeg ser meg rundt i arenaen, oppdager jeg at mange av de bundne fortsatt holder avstand. De vil kanskje vente på utfallet av dette slaget før de velger side.

Jeg skjærer en grimase.

Det ligger en spenning i luften, den summende energien som alltid dukker opp like før et blodbad. Fra Anassas rygg ser jeg at slottstjenerne også merker det. De flytter blikket frem og tilbake mellom de to fraksjonene av bundne. De vet hva som kommer til å skje her. Så de skynder seg ut og tilbake til slottet, bort fra uværet som brygger opp i arenaen. Vaktene Jonah har satt ved utgangene, stanser dem ikke. Bra. Vi trenger ikke vitner til denne galskapen.

Sammen danner ryttere fra Strategos og de andre lojale bundne en tett formasjon rundt meg. Jeg leter etter Stark og Cratos med blikket. De har nesten tatt igjen Kryptos-kvinnen, men hun er fortsatt en ulvelengde foran og på vei mot en utgang som er bevoktet av Jonahs folk.

Stark er på vei rett inn i fiendens forsvarslinje.

«Ikke tenk på dem», snerrer Anassa. «De har drevet med dette siden du var en valp. Løft sverdet!»

Den første gruppen med angripere har nådd oss, og flere er bevæpnet med lange spyd, så de må ha visst at dette kom til å skje. Drittsekker. Vi bryter linjen litt for å unngå at ulvene blir truffet av de skarpe våpnene.

Anassa kaster seg frem og glefser over et spyd som splintrer, og bitene flyr til alle kanter da hun rister på hodet. Rytteren er smart nok til å slippe taket og trekker isteden sverdet.

Det kan han bare glemme.

Jeg svinger Digerstålet mot ham. Metall synger mot metall, og jeg biter tennene sammen og dytter hardt, skyver ham bakover, én centimeter av gangen.

Så klapper Anassa de sterke kjevene sammen og flerrer av en pelsbit med tennene. Det er et hull der øret til ulven var før.

Blodet fosser ned på bakken, og det åpne såret pulserer. Blodtørsten pisker gjennom Anassa.

Da ulvens smerte slår inn i rytteren, mister han kontrollen over sverdet. Jeg benytter anledningen til å stikke bladet innunder armen og lager et langt snitt nedover siden på kroppen. Han roper høyt av smerte og trekker seg tilbake, men en ny ulv med rytter står klar til å ta over med det samme.

Izabel dukker opp ved siden av meg, og det blinker i sverd da vi sammen går til angrep på fienden.

Rytteren er fra Daemos, og yngre enn meg, jeg kjenner ham igjen fra båndprøvene. Han løfter hendene og sender en trykkbølge med Daemos-kraft mot oss. Izabel og ulven hennes, Asteio, skrenser til side og slipper unna.

Jeg og Anassa blir truffet med full styrke, det er som en vegg av stein, mye hardere enn man skulle tro var mulig.

Men underlig nok virker det som støtet også slår tilbake, som om avsenderen blir truffet like hardt som oss. Daemos-gutten slynges av ulven og blir liggende og sprelle på bakken.

«Hva var det som skjedde?» spør jeg min egen ulv mens jeg prøver å riste av meg smerten i musklene jeg brukte til å holde meg på ryggen hennes. Jeg har aldri sett de bundnes krefter slå tilbake på den måten.

Men vi har ikke tid til å diskutere det nå.

Nok en Daemos-rytter kommer inn bakfra for å ta over kampen. Han er en hårsbredd fra å streife Izabel med dolken. Og så hopper han opp på ulven til Izabel, bak henne.

Jeg ser etter en åpning. Anassa snur sånn at vi kommer opp på siden av Izabel og Asteio – og Daemos-angriperen. Jeg bøyer meg frem, men han er for nær Izabel til at jeg kan angripe med sverdet uten å skade henne. Han har armen rundt halsen på henne, og hun får ikke brukt sverdet på så nært hold.

Til tross for at hun gisper etter luft, river hun iskaldt ut en dolk fra en slire på låret og stikker den i låret på ham.

Han brøler og velter av Asteio, og drar Izabel med seg i fallet.

Jeg hopper ned ved siden av dem og hogger etter mannen med sverdet. Snart står blodspruten fra halsen på ham, og kampen går ut av ulven. De segner om mens livskraften renner ut på bakken. Anassa knurrer fornøyd, men jeg føler ikke samme glede over å se dette vakre dyret gi opp. Det er så bortkastet.

Asteio senker hodet, og med et snerr river han strupen over på Daemos-ulven, og den sølvhvite snuten blir tilsølt av blod.

Jeg puster tungt og snur meg, klar for neste angrep, men Nevah og Tomison og de andre bundne fra Strategos har greid å styre mesteparten av kampen bort fra oss.

«Takk», hveser Izabel og gnir seg over den hissigrøde huden på halsen før hun kommer seg opp på ulven igjen.

«Noen øyeblikk til, så hadde du hakket ham i stykker selv», svarer jeg med et stivt smil. Jeg prøver å skjule hvor redd jeg ble da Izabel var nær ved å tape kampen.

Nå som jeg for en stakket stund ikke befinner meg midt i kaoset, skaffer jeg meg et kjapt overblikk av kampene som foregår rundt omkring i arenaen. Det stikker i meg. Dette er så feil. Det var jo nå vi skulle forenes, og så prøver vi å rive hverandre i filler, nok en gang.

Jeg senker blikket til Digerstålet jeg har i hånden.

Kong Cyril brukte det til å kontrollere oss. Kontrollere ulvene. Jeg så ham gjøre det, jeg så ham skape vold med en rask håndbevegelse.

Jeg lurer på om …

«Ja», sier Anassa ved siden av meg.

«Dekk meg en stund til», beordrer jeg Izabel, uten å vente på svar. Med en ubehagelig følelse av at fortiden og nuet møtes, løfter jeg Digerstålet over hodet, slik jeg så den døde kongen gjøre det under prøvene. Det var ikke slik jeg ville at det skulle bli. Jeg tenkte jo akkurat på at folket fortjener fri vilje og muligheten til å ta egne valg?

Men vi kan ikke fortsette å gå løs på hverandre.

Jeg trekker pusten dypt, og med begge hender dundrer jeg sverdet i bakken.

«STANS! LEGG VÅPNENE NED!» Det mentale ropet drønner og vibrerer over båndet med en kraft som slår dobbelt så hardt tilbake, og det hamrer i ørene.

Arenaen stilner, lyden forsvinner. Jeg kjenner vekten av tankene til hundre ulver da den eldgamle magien tar grep om dem.

Det virker. Takk, gudinne. Ulvene kommer til å stanse rytterne, høre på meg.

Vi skal komme oss gjennom dette, sammen, som bundne.

Og så kjenner jeg at armbåndet jeg har på håndleddet, blir varmere, begynner å svi mot huden. Mørke skygger virvler rundt i den blodrøde rubinen.

Plutselig vet jeg det. Jeg bare vet.

Den magien som før ble brukt til å kommandere digerulvene gjennom dette sverdet – den magien som binder oss alle sammen – den er blitt fordervet. Forpestet. Gjennomsyret. Jeg fornemmer det, som noe sykt som lurer i utkanten av bevisstheten. Det er som en knyttneve i magen.

Jeg bestemmer ikke over disse kreftene, han har tatt deler av dem. Han gjorde det ved hjelp av den lumske blodmagien.

Sifonen som regjerte i så mange år, har stadig hele kongeriket i sine grusomme klør.

Dette er ikke nok.

Jeg har knapt rukket å tenke tanken før varmen fra armbåndet begynner å renne gjennom håndleddet og fingrene …

Og inn i selve sverdet.

Røde striper farer nedover Digerstålet.

Med en høy, skingrende lyd knuses bladet i tusener av glitrende sølvskår.

Nei.

Jeg ser sjokkert på bitene.

Dette sverdet … dette eldgamle, majestetiske våpenet som satte mennesker og digerulver i forbindelse med hverandre, som sørget for kontroll …

Det er borte.

«Flytt deg, Meryn», sier Anassa inntrengende, og som om tiden har sakket farten, begynner bildene rundt meg å samles og flyte sammen.

Daemos-krigerne kommer nærmere.

Rundt meg ligger bitene av Digerstålet, matte og ubrukelige i støvet.

Asteio går opp på to og sveiper de knivskarpe klørne over ansiktet på en bundet kriger som nærmer seg til fots. Han faller bakover med en blodig masse der ansiktet var.

Jeg griper fortsatt rundt skaftet på Digerstålet, men våpenet er ubrukelig nå, det ender i en jernstump bare noen centimeter fra parerstangen.

Et rasende brøl velter ut av meg. Dette er hans feil.

Jeg hopper opp på ryggen til Anassa, og da jeg stikker det som er igjen av sverdet, i sliren, greier jeg å klarne tankene. Jeg tenker på kreftene som fosset gjennom meg da jeg satte kronen på hodet.

Hvis vi skal ha noen mulighet til å vinne dette, trenger jeg den kronen.

«Kom an», sier jeg til Anassa, og hun trenger ikke å spørre, hun setter bare av gårde i retning Stark og Cratos og tispen fra Kryptos.

Daemos-alfaen og ulven hans befinner seg på den andre siden av arenaen, omringet av ulver. De holder dem alle på avstand.

Han parerer og gjør utfall så raskt at bevegelsene er vanskelige å følge, og utrolig nok ender de fem bundne og ulvene som angriper ham, med å kjempe for livet.

Denne kampen foregår rett foran utgangen, slik at Kryptos-kvinnen ikke kommer seg ut. Jeg ser henne som en skimrende skikkelse som stadig forsvinner og går i ett med skyggene. Hun har et godt tak rundt kronen hun stjal. Symbolet på min medfødte rett til tronen.

Jeg skummer av sinne, og nok en gang prøver jeg å ty til skyggemagien som tidligere strømmet så ubesværet gjennom meg. Men magien er sleip og vanskelig å få fatt på, jeg griper etter den til ingen nytte.

Jeg roper frustrert. Vi er nesten fremme ved Stark da Anassa med ett bråstanser.

«Hva er …» begynner jeg, og jeg ser at Jonah og en gruppe av tilhengere er på vei for å avskjære oss.

«Faen ta deg, Jonah», mumler jeg og trekker to kastekniver og sikter nøye.

Den som skulle treffe Jonah i halsen, møter isteden en vegg av Daemosmagi. Dolken triller ned på bakken, og Anassa stålsetter oss mot den rå kraften fra magien.

Jeg prøver å få den til å bøye av, skyve den til side, men ingenting skjer.

Jeg smatter irritert med tungen. Hva er det som foregår? Stark prøvde å bruke Daemos-krefter mot Killian i går kveld, og da greide Killian å få dem til å bøye av. Han sa det var på grunn av at Daemos-kreftene er spjæret fra mine krefter.

Så hvordan kan Jonah angripe meg med dem? Og hvorfor er kreftene hans så mektige? Er det fordi jeg ikke har på meg kronen og min egen magi føles … svekket?

Sinnet bygger seg opp i meg, og likevel får jeg ingenting ut av skyggene. Det hadde vært kjekt å ha dem akkurat nå.

Jeg kaster den andre dolken, og den går rett hjem. Treffer en kvinne til høyre for Jonah og graver seg inn i brystkassen hennes med en kvalmende surklelyd. Hun faller ned fra ulven og blir trampet ned av ulven bak. Smertehylet skjærer gjennom arenaen.

En rovgrisk stolthet strømmer mot meg fra Anassa, men jeg overser den. Alt dette er så bortkastet.

Jonah sakker farten, kikker seg over skulderen på den falne kvinnen, og så setter han kursen mot meg igjen med lynende blikk.

«Jeg gleder meg sånn til å endelig knekke den spinkle nakken din», freser han.

Jeg ler og trekker enda en dolk. «Kom igjen, bare prøv deg.» Musklene dirrer av utmattelse, men jeg fortsetter bare. Tre bundne kommer opp på siden av Jonah, og de sprer seg ut og sikter seg inn på meg.

«Vi må få dette overstått», tenker jeg bistert til Anassa, og hun svarer med å sette i et ul.

«Hold ut, Meryn», sier Izabel over båndet med et snev av desperasjon i stemmen. Jeg får et mentalt glimt av posisjonen hennes – hun er midt i en kamp mot en annen gruppe. Selv med litt flaks er det flere minutter til hun kan komme og hjelpe meg.

Mannen til høyre for Jonah bykser mot meg, og ulven hans glefser etter Anassa mens han svinger sverdet. Det er bare så vidt jeg makter å blokkere, og den eneste grunnen til at de slitne armene mine ikke svikter, er at Anassa med stødig fot får snudd oss rundt og bort.

Så kaster hun seg til side, og jeg må bøye meg ned for ikke å falle av. En pil suser forbi rett bak meg, så nær at skaftet streifer håret mitt.

Anassa svinger til venstre i en liten bue sånn at jeg får et øyeblikk til å hente meg inn før vi kaster oss inn i kampen på nytt. Jeg leter dypt i mitt indre, prøver å hente ut den nye skyggemagien, men denne gangen kommer det ingenting. Ikke engang et lite drypp.

Et voldsomt pang får oss til å snu oss tilbake mot Stark.

Men … han er ikke der. Jeg kan i hvert fall ikke se ham. Panikken durer gjennom meg.

Så eksploderer en støvsky utover fra der jeg så ham sist. Det spruter sand og støv utover hele arenaen, og øynene mine begynner å renne.

Det ringer i ørene, og jeg gisper. Stark må ha brukt Daemos-kreftene til å sprenge i stykker den buede døråpningen sånn at den raste over de gjenværende motstanderne. De er nærmest begravet i ruinene.

Jeg visste at han var sterk, men dette …

For øyeblikket har alle kampene i arenaen stanset opp, og folk står og måper.

Stark er blek i den lysebrune huden etter kraftanstrengelsen, og likevel tar han opp jakten på Kryptos-kvinnen. Hun er synlig nå, for redd til å konsentrere seg fullt og helt om magien.

To åndedrag senere har han vunnet. Kvinnens ødelagte kropp treffer bakken med et vått dunk. Stark slynger seg av Cratos og griper ulvekronen hun fremdeles har i hånden.

«Meryn!» roper han, og jeg løfter dolken sånn at han skal se meg. «Ta imot!»

Han kaster kronen, som spinner i en bue gjennom luften, og opalen i midten glimter mot meg.

Anassa og jeg hopper, hun strekker bakbeina helt ut. Jeg får en merkelig følelse av at dette har skjedd før, og med ett er jeg tilbake til Stemmeprøven da vi tok Kraftspranget sammen.

Vi har tilbakelagt så mye.

Jeg strekker ut den ledige armen, fanger kronen i luften og setter den på hodet uten å tenke.

Magien slår ned i meg som et lyn, og nå har den mørket med seg. Det flimrer for øynene.

Verden mister all farge, blodflekker blir svarte.

Rundt meg våkner skyggene.

Arenaen mørkner, som om et uvær passerer over oss. Hver eneste skygge i det enorme bygget begynner å vri og vrenge på seg, strekker seg mot meg. De beveger seg så merkelig, kravler inn i meg, snor seg oppover og rundt armene mine som klatreplanter.

«Vær forsiktig», formaner Anassa. «Disse kreftene … du har ikke kontroll over dem. Du vet ikke hvor det begynner. Eller hvor det ender.»

Mørket i meg er så dypt at det er bunnløst. Det kjenner jeg.

Eller det kunne vært så dypt, hvis jeg hadde mot til å gripe det. Men akkurat nå …

Akkurat nå vet jeg nøyaktig hvor det ender. Det er et punkt der magien blir strupt og kvalt av Killian. Likevel er det jeg har tilgang til, mer enn jeg noensinne kunne forestilt meg.

Jeg holder en skyggedekket hånd opp foran meg og stirrer fascinert på den. Noe pulserer i brystet, som om magien ber meg om å bruke den, gripe den og sette den fri.

«Pass deg!» skriker noen. Jeg kikker opp og ser at tre av Jonahs kamerater kommer rett mot meg.

«Bruk kreftene dine, Meryn!» brøler Stark.

Sinnet fosser gjennom meg, og for første gang siden kronen ble tatt fra meg, svarer skyggene.

Jeg løfter hendene på instinkt, for å beskytte meg.

Stans, tenker jeg.

Stans, befaler jeg.

En kraft eksploderer ut av håndflatene, en veldig, levende bølge av skygger. Den velter over de to rytterne foran meg og ruller videre mot flere av Jonahs allierte rundt omkring i arenaen. Ved første øyekast minner den om en Daemos-trykkbølge, luft i fast form, men større, mørkere og synlig.

Jeg nyter følelsen av at mørket i meg bruser til overflaten med en voldsom fart.

Stans dem, befaler jeg skyggene igjen. De lystrer, men har sin egen vilje – de kommer fra meg, men også et sted utenfra.

Skyggene legger seg rundt ulvene og rytterne deres. Så blir kroppene vridd og løftet opp i luften.

Skrik begynner å fylle arenaen, og jeg blir revet ut av den tilfredse døsen.

Nei. Dette er ikke sånn jeg er. Jeg må få en slutt på dette …

Så kjenner jeg et kvelende trykk i brystet da skyggene strammer seg hardere og hardere rundt dem. De snor seg rundt halser og bukter seg inn i åpne munner, og hvert eneste rop om nåde blir kvalt.

Stopp, stopp, STOPP!

Så lyder et høyt knekk.

Ryttere og ulver faller døde om på arenagulvet. Ikke bare de tre som var på vei mot meg, men mange av deres allierte også.

Minst ti stykker. Døde.

Skyggene trekker seg tilbake, og erkjennelsen av det som akkurat skjedde, skyller over meg, får magen min til å vrenge seg. Jeg må kaste opp.

Hendene som holder Anassa i pelsen, dirrer av sjokk over hva jeg har gjort.

Arenaen er stille. Slåssingen er over, og alle stirrer forferdet på de maltrakterte likene av ulver og ryttere. Jeg ser også på dem, som om jeg venter på at de skal reise seg igjen. De forvridde lemmene får dem til å se små og sårbare ut på det enorme arenagulvet.

Mørket fortsetter å snirkle seg over armene. Det er kjølig mot huden, en fysisk påminnelse om hva jeg er i stand til.

Jeg drepte alle disse bundne. Med en liten håndbevegelse.

De hadde kanskje ikke godtatt meg som dronning, men de var mitt eget folk.

«Der ser dere hva hun er!» skjærer Jonahs stemme gjennom stillheten.

Jeg rykker til. Jeg drepte så mange av dem, hvorfor måtte akkurat han overleve? Anassa buldrer under meg.

Han retter fingeren mot meg og puster tungt. «Det var dette Killian advarte oss mot – ukontrollert ondskap som kommer til å ødelegge oss alle!»

Jonah kaster ulven rundt og halser mot utgangen. De tilhengerne han har igjen, rømmer sammen med ham.

Noen få som var på min side, skal til å ta opp jakten, men tanken på mer vold nå gjør meg svimmel. Over båndet beordrer jeg dem til å la dem slippe unna.

Det var ikke slik jeg ville overbevise folk om å ta mitt parti, om å sette sin lit til meg som leder.

Ikke gjennom vold og frykt.

Skyggene har begynt å trekke seg, bukter seg tilbake til der de kom fra. Et iskaldt sjokk har satt seg i kroppen og kjølt ned raseriet som lokket dem frem.

Over båndet sender Anassa trøst i form av en lav summing som legger seg mykt over de frynsete nervene mine. Alle ser på meg. Jeg kan ikke la dem se meg bryte sammen.

Stark og Cratos kommer bort til meg. Cratos dulter Anassa kort med snuten før han retter seg opp i full, truende høyde.

«Phylax, hjelp meg å flytte kroppene til ulvene», beordrer Stark. Blikket mitt blir hengende ved menneskene jeg drepte.

Jeg drar kjensel på den unge kvinnen som ligger nærmest. Hun pleide å flette det rødblonde håret i en spiral på hodet.

«Meryn», forsøker Anassa. «Gjør som Stark. De venter på ordre fra deg.»

«Ja.» Jeg svelger tungt.

«Jeg sverger på at Jonah og tilhengerne hans skal få svi for dette sviket», sier jeg med en styrke jeg ikke kjenner.

Mannen som ligger ved siden av kvinnen, stirrer ut i intet med isblå øyne.

«Hva mer kan jeg si?» Jeg greier ikke å komme på noe.

«De venter på sine første ordrer som bundne», sier Anassa og prøver å hjelpe.

Jeg hoster, munnen er tørr som kritt. «I mellomtiden har vi en plikt overfor resten av landet. Dere vil få ordre om utplassering ved fronten i morgen, etter … etter at jeg har konsultert den militære ledelsen.»

Jeg føler meg nummen da de bundne bukker til meg, og så ber jeg Anassa snu og gå ut av arenaen. Jo da, de hørte på meg, og de bukket, men gjennom flokkbåndene kjenner jeg at de er redde.

De er redde for meg.

For de vanvittige kreftene som veltet ut av meg.

Anassa og jeg smetter ut av arenaen, og jeg kjenner blikkene deres i ryggen. Jeg holder hodet hevet, men så snart jeg vet at ingen kan se meg, blir synet sløret av tårer. Jeg lar tårene falle. Jeg vet ikke engang hvor Anassa er på vei, jeg bryr meg ikke – jeg må bare komme meg bort.

Bort fra alle menneskene jeg har sviktet og skremt.

Bort fra dem jeg tok livet av.

«Du kan ikke være alene nå», advarer Anassa. «Ikke så lenge det er folk som prøver å ta fra deg kronen, og i hvert fall ikke i den tilstanden du er i.»

Jeg skvetter da jeg ser at hun har tatt meg med til kontoret til Stark. Jeg glir ned fra ryggen hennes og åpner døren. Det kan like gjerne være her jeg bryter sammen.

Jeg venter til vi er kommet innenfor og døren er lukket bak oss, før jeg går i oppløsning.

Jeg faller på kne på gulvet, smeller håndflatene i steinhellene. Kronen ramler av hodet og klirrer mot gulvet. Den fulle tyngden av det som skjedde, hva jeg gjorde, velter over meg.

Jeg drepte et dusin mennesker uten å røre dem. Med ukjente krefter jeg ikke forstår.

Er jeg i ferd med å bli nøyaktig det Killian har beskyldt meg for å være? Farlig, ustabil og ikke til å stole på?

Jeg greier ikke å slutte å gråte. Jeg fortsetter og fortsetter. Og jo lenger jeg holder på, jo verre blir det.

Hvert eneste hvesende åndedrag blir presset ut av lungene igjen i et hikst som høres ut som et skrik. Jeg oppfatter vagt at jeg puster ut mer luft enn jeg trekker inn. Jeg kommer til å bli kvalt.

Anassa prøver å hjelpe. En insisterende omsorg dytter mot bevisstheten min. Hun prøver å trøste meg igjen. Da hun dytter meg hardere med snuten, er jeg et øyeblikk fristet til å klamre meg til henne og la den lave duringen dysse meg i søvn.

Men så slår sjokket inn i meg på nytt. Det er forkastelig at jeg vil ha trøst. Jeg fortjener det ikke.

Saelas forvandling. Killians svik. Livene jeg tok i arenaen. Alt dette er min feil. Smerte jeg kunne ha forhindret hvis jeg bare var bedre enn dette.

Spiralen suger meg ned i mørket, og jeg dytter Anassa unna. Hardt.

Hun knurrer og ser på meg med medfølelse. Jeg prøver å overse den. Jeg vil ikke ha den.

Fortvilelsen vokser og vokser, og jeg langer ut med knyttneven. Knokene smeller i steingulvet. Den fysiske smerten tar øyeblikkelig over sansene og dekker over panikken.

Den er en lettelse.

Jeg slår igjen, hardere denne gangen. Huden sprekker.

Enda en gang, og jeg etterlater et blodig merke på gulvet.

Smerten åpner nye baner i hjernen, frigjør meg fra tankene som presser på fra utsiden. Den forankrer meg, henter meg tilbake til meg selv, til min egen kropp, til dette øyeblikket – og til et slags fokus.

Det er fælt, men ikke så fælt som å kjenne på de forferdelige tankene i hodet.

Jeg slår i gulvet igjen og igjen til det eneste som er igjen av meg, er smerte.

Den har tatt fullstendig over, og jeg hører det ikke engang da døren går opp.

